Document ID: 32013D0499

KOMISIJOS SPRENDIMAS
2013 m. spalio 10 d.
dėl pagal Europos Parlamento ir Tarybos direktyvos 2006/42/EB 11 straipsnį Vokietijos priimtos priemonės, kuria uždraudžiama tiekti rinkai bendrovės „Huabao Electric Appliance Co. Ltd.“ gaminamus HB-ATV49Q-Electric tipo elektra varomus mini visureigius
(pranešta dokumentu Nr. C(2013) 6552)
(Tekstas svarbus EEE)
(2013/499/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos Parlamento ir Tarybos direktyvą 2006/42/EB, iš dalies keičiančią Direktyvą 95/16/EB (1), ypač į jos 11 straipsnį,
kadangi:
(1)
remdamosi Direktyvos 2006/42/EB 11 straipsnio 2 dalimi Vokietijos valdžios institucijos pranešė Komisijai ir kitoms valstybėms narėms apie priemonę, kuria uždraudžiama tiekti rinkai HB-ATV49Q-Electric tipo elektra varomus mini visureigius, gaminamus bendrovės „Huabao Electric Appliance Co. Ltd.“ (Zhiying Street, Guashan Industry Area, Yongkang, Zhejiang, Kinija) ir į ES importuojamus bendrovės „QBB Funsporthandel“ (Hofstraβe 21, 56841 Traben-Trarbach, Vokietija);
(2)
Vokietijos valdžios institucijos nurodė, kad priemonė taikoma dėl mini visureigių neatitikties toliau išvardytiems esminiams sveikatos ir saugos reikalavimams, nustatytiems Direktyvos 2006/42/EB I priede:
-
1.3.2 - Lūžimo rizika dirbant
Naudojant visureigių rėmas galėjo lūžti dėl prastos suvirinimo kokybės;
-
1.3.7 - Rizika, susijusi su judančiomis dalimis
Diržinė pavara buvo pasiekiama ir nebuvo apsaugota;
-
1.7.3 - Mašinų ženklinimas
Ženklinant nebuvo nurodytas visas gamintojo pavadinimas ir adresas;
-
1.7.4 - Instrukcijos
Mini visureigiai neturėjo instrukcijų vokiečių kalba;
(3)
Vokietijos valdžios institucijos taip pat nurodė, kad nors gaminys ir pažymėtas CE ženklu, kartu su juo nepateikiama gamintojo arba jo įgalioto atstovo parengta ir pasirašyta EB atitikties deklaracija, kaip reikalaujama Direktyvos 2006/42/EB 5 straipsnio 1 dalies e punkte;
(4)
su pranešimu pateikta patikrinimo ataskaita, kurią parengė „Landesamt für Umwelt, Wasserwirtschaft und Gewerbeaufsicht Rheinland-Pfalz“;
(5)
vadovaudamasi Direktyvos 2006/42/EB 11 straipsnio 3 dalyje nustatyta procedūra, Komisija raštu kreipėsi į gamintoją ir importuotoją ir juos paragino pateikti pastabų dėl Vokietijos valdžios institucijų taikomos priemonės. Atsakymo negauta;
(6)
Vokietijos valdžios institucijų pateikti įrodymai patvirtina, kad bendrovės „Huabao Electric Appliance Co. Ltd.“ gaminami HB-ATV49Q-Electric tipo elektra varomi mini visureigiai neatitinka Direktyvos 2006/42/EB esminių sveikatos ir saugos reikalavimų ir dėl šios neatitikties naudotojams kyla pavojus susižeisti,
PRIĖMĖ ŠĮ SPRENDIMĄ:
1 straipsnis
Vokietijos valdžios institucijų taikoma priemonė, kuria uždraudžiama tiekti rinkai bendrovės „Huabao Electric Appliance Co. Ltd.“ gaminamus HB-ATV49Q-Electric tipo elektra varomus mini visureigius, yra pagrįsta.
2 straipsnis
Šis sprendimas skirtas valstybėms narėms.
Priimta Briuselyje 2013 m. spalio 10 d.

Labels: 3
7
8
18